b'\n_START_ARTICLE_\nTeodor Kalberg\n_START_PARAGRAPH_\nTeodor (Theodor) Kalberg VR I/3 (21. m\xc3\xa4rts (vkj 9. m\xc3\xa4rts) 1892 P\xc3\xa4idla \xe2\x80\x93 6. veebruar 1969 Norrk\xc3\xb6ping) oli Eesti s\xc3\xb5jav\xc3\xa4elane (kolonelleitnant). Ta osales Esimeses maailmas\xc3\xb5jas ja Vabaduss\xc3\xb5jas, teenis Eesti \xc3\xb5huv\xc3\xa4es ja Teise maailmas\xc3\xb5ja ajal oli ohvitser Omakaitses.\n_START_SECTION_\nElulugu\n_START_PARAGRAPH_\nTeodor Kalberg s\xc3\xbcndis 1892. aastal P\xc3\xa4idla k\xc3\xbclas Tartumaal Kaarel Kalbergi pojana. Ta l\xc3\xb5petas 1914. aastal Tartu \xc3\x95petajate \xc3\x9chisuse Kaubanduskooli ja tegutses seej\xc3\xa4rel l\xc3\xbchikest aega Venemaal kaupmehena._NEWLINE_Esimese maailmas\xc3\xb5ja alguses mobiliseeriti Kalberg Vene s\xc3\xb5jav\xc3\xa4kke. 1917. aastal l\xc3\xb5petas ta Irkutski 3. lipnikekooli ja saadeti roodu\xc3\xbclemana Rumeenia rindele. Enne Vabaduss\xc3\xb5ja algust naasis Kalberg Eestisse._NEWLINE_Ta teenis ohvitserina Tallinna 1. ja 2. kaitsepataljonis, t\xc3\xb5usis kiiresti teenistusredelil ja sai peagi Kaitseliidu \xc3\xbclema adjutandiks. 1921. aastal autasustati teda Vabadusristiga._NEWLINE_1925. aastal l\xc3\xb5petas Kalberg Lennukooli lendurvaatlejate erikursuse. Samal ajal viidi ta \xc3\xbcle Lennuv\xc3\xa4er\xc3\xbcgementi. Seej\xc3\xa4rel teenis ta Lasnam\xc3\xa4el Lennubaasis ja \xc3\x95hukaitse Staabis._NEWLINE_1937. aastal l\xc3\xb5petas Kalberg K\xc3\xb5rgema S\xc3\xb5jakooli s\xc3\xb5jamajanduse alal. J\xc3\xa4rgmisel aastal \xc3\xbclendati ta kolonelleitnandiks ja 1939. aastal viidi \xc3\xbcle 2. Diviisi intendandiks._NEWLINE_N\xc3\xb5ukogude okupatsiooni algul m\xc3\xa4\xc3\xa4rati Kalberg Punaarmee 42. laskurpolgu majandus\xc3\xbclemaks. Suves\xc3\xb5ja ajal \xc3\xb5nnestus tal v\xc3\xa4eosast p\xc3\xb5geneda ja sakslaste poole \xc3\xbcle minna. Seej\xc3\xa4rel aitas ta organiseerida Omakaitset ja oli selle staabi\xc3\xbclemaks._NEWLINE_1944. aastal, enne uut N\xc3\xb5ukogude okupatsiooni, lahkus Kalberg oma perekonnaga Rootsi. Ta t\xc3\xb6\xc3\xb6tas Norrk\xc3\xb6pingis arhivaarina ja raamatukoguhoidjana, 1959. aastal m\xc3\xa4\xc3\xa4rati ta pensionile._NEWLINE_Kalberg oli EELK Norrk\xc3\xb6pingi koguduse n\xc3\xb5ukogu liige ja \xc3\xbcks Eesti Rahvusliku Koondise Norrk\xc3\xb6pingis asutajaid._NEWLINE_Ta suri 6. veebruaril 1969 ja on maetud Norrk\xc3\xb6pingi Matteuse kalmistule. Seal puhkab ka tema naine Salme Kalberg (1899\xe2\x80\x931998).'